ΚΑΝΟΝΙΣΜΟΣ (ΕΚ) αριθ. 1649/1999 ΤΗΣ ΕΠΙΤΡΟΠΗΣ

της 27ης Ιουλίου 1999

για την παρέκκλιση από τον κανονισμό (ΕΚ) αριθ. 3444/90 περί λεπτομερών κανόνων για την χορήγηση ενισχύσεων στην ιδιωτική αποθεματοποίηση χοιρείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα του χοιρείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 3290/94(2), και ιδίως το αρθρο 4, παράγραφος 6 και το άρθρο 5 παράγραφος 4,

Εκτιμώντας:

(1) ότι ο κανονισμός (ΕΟΚ) αριθ. 3444/90 της Επιτροπής, της 27ης Νοεμβρίου 1990, περί λεπτομερών κανόνων για την χορήγηση ενισχύσεων στην ιδιωτική αποθεματοποίηση χοιρείου κρέατος(3), όπως τροποποιήθηκε τελευταία από τον κανονισμό (ΕΚ) αριθ. 3533/93(4), προβλέπει στο άρθρο 4 παράγραφος 1 ότι οι εργασίες αποθεματοποίησης πρέπει να ολοκληρώνονται το αργότερο την 28η ημέρα από την ημερομηνία σύναψης της σύμβασης· ότι το άρθρο 5, παράγραφος 5 του εν λόγω κανονισμού προβλέπει ότι η σύμβαση ακυρώνεται και η εγγύηση καταπίπτει, όταν έχει παρέλθει η ημερομηνία λήξης για την είσοδο στο απόθεμα·

(2) ότι οι αποφάσεις της Επιτροπής 1999/363/ΕΚ(5), 1999/368/ΕΚ(6), 1999/389/ΕΚ(7), 1999/390/ΕΚ(8) και 1999/449/ΕΚ(9) προβλέπουν μέτρα προστασίας κατά της μόλυνσης από διοξίνες ορισμένων προϊόντων ζωικής προέλευσης που προορίζονται για κατανάλωση από τον άνθρωπο ή από τα ζώα·

(3) ότι οι συναλλασσόμενοι που έχουν συνάψει σύμβαση ιδιωτικής αποθεματοποίησης στο πλαίσιο του κανονισμού (ΕΚ) αριθ. 2042/98 της Επιτροπής(10), της 25ης Σεπτεμβρίου 1998, περί ειδικών όρων χορηγήσεως ενισχύσεων για ιδιωτική αποθεματοποίηση στον τομέα του χοιρείου κρέατος, όπως τροποποιήθηκε με τον κανονισμό (ΕΚ) αριθ. 2619/98(11), αντιμετώπισαν δυσχέρειες είτε όσον αφορά την έναρξη της αποθεματοποίησης είτε όσον αφορά τη λήξη αυτής εντός της προβλεπόμενης από τη ρύθμιση προθεσμίας, κυρίως λόγω των μέτρων προστασίας που συνδέονται με τη μόλυνση από διοξίνες ορισμένων προϊόντων που προορίζονται για κατανάλωση από τον άνθρωπο και με την απαγόρευση σφαγής που επεβλήθη από τις βελγικές αρχές κατά τη διάρκεια της περιόδου από 3 έως 13 Ιουνίου 1999· ότι είναι κατά συνέπεια, αναγκαίο είτε να παραταθεί κατά 21 ημέρες η προθεσμία για την ολοκλήρωση της αποθεματοποίησης για τις εργασίες που δεν έχουν περατωθεί είτε να επιτραπεί να αρχίσει η αποθεματοποίηση καθυστερημένα, προκειμένου να αποφευχθεί η ακύρωση της σύμβασης και η απώλεια της εγγύησης·

(4) ότι πρέπει να εφαρμοστούν οι διατάξεις του παρόντος κανονισμού από τις 17 Ιουλίου 1999, προκειμένου να καταστεί δυνατό στις βελγικές αρχές και στους συναλλασσόμενους να εκτελέσουν ταχέως τις εργασίες αποθεματοποίησης·

(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση του άρθρου 4 παράγραφος 1 του κανονισμού (ΕΟΚ) αριθ. 3444/90, οι συναλλασσόμενοι που συνήψαν σύμβαση ιδιωτικής αποθεματοποίησης στο πλαίσιο του κανονισμού (ΕΚ) αριθ. 2042/98, αλλά, που δεν έχουν ολοκληρώσει τις εργασίες αποθεματοποίησης λόγω των δυσχερειών που έχουν σχέση με την απαγόρευση της σφαγής κατά τη διάρκεια της περιόδου από 3 έως 13 Ιουνίου 1999, μπορούν να τύχουν συμπληρωματικής προθεσμίας 21 ημερών για την ολοκλήρωση των εργασιών αυτών.

Άρθρο 2

Κατά παρέκκλιση του άρθρου 5 παράγραφος 5 του κανονισμού (ΕΟΚ) αριθ. 3444/90, οι συναλλασσόμενοι που συνήψαν σύμβαση ιδιωτικής αποθεματοποίησης στο πλαίσιο του κανονισμού (ΕΚ) αριθ. 2042/98, αλλά που δεν μπόρεσαν να αρχίσουν τις εργασίες αποθεματοποίησης λόγω δυσχερειών που έχουν σχέση με την απαγόρευση της σφαγής κατά τη διάρκεια της περιόδου από 3 έως 13 Ιουνίου 1999, μπορούν να αρχίσουν την αποθεματοποίηση το νωρίτερο την τρίτη εργάσιμη ημέρα που ακολουθεί την ημερομηνία κατάθεσης της αίτησης που προβλέπεται στο άρθρο 3 και το αργότερο στις 6 Αυγούστου 1999. Η προθεσμία εισόδου στο απόθεμα που προβλέπεται στο άρθρο 4 παράγραφος 1 του κανονισμού (ΕΚ) αριθ. 3444/90 αρχίζει την ίδια ημερομηνία.

Άρθρο 3

Ο παρών κανονισμός εφαρμόζεται μετά από αίτηση των συναλλασσομένων που μπορούν να αποδείξουν με ικανοποιητικό για την αρμόδια αρχή τρόπο, ότι δεν έχουν κατορθώσει να αρχίσουν ή να ολοκληρώσουν τις εργασίες εισόδου στο απόθεμα εντός των προθεσμιών που προβλέπονται στο άρθρο 4 του κανονισμού (ΕΟΚ) αριθ. 3444/90, λόγω των μέτρων προστασίας που προβλέπονται στις αποφάσεις 1999/363/ΕΚ, 1999/368/ΕΚ, 1999/389/ΕΚ, 1999/390/ΕΚ και 1999/449/ΕΚ, καθώς και της απαγόρευσης σφαγής που επέβαλαν οι βελγικές αρχές.

Η αρμόδια αρχή πρέπει να βασίζεται κυρίως, για την εκτίμηση της κατάστασης που αναφέρεται στο πρώτο εδάφιο, στα εμπορικά έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89(12) του Συμβουλίου.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 17 Ιουλίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 282 της 1.11.1975, σ. 1.

(2) ΕΕ L 349 της 31.12.1994, σ. 105.

(3) ΕΕ L 333 της 30.11.1990, σ. 22.

(4) ΕΕ L 321 της 23.12.1993, σ. 9.

(5) ΕΕ L 141 της 4.6.1999, σ. 24.

(6) ΕΕ L 142 της 5.6.1999, σ. 46.

(7) ΕΕ L 147 της 12.6.1999, σ. 26.

(8) ΕΕ L 147 της 12.6.1999, σ. 29.

(9) ΕΕ L 175 της 10.7.1999, σ. 70.

(10) ΕΕ L 263 της 26.9.1998, σ. 12.

(11) ΕΕ L 329 της 5.12.1998, σ. 9.

(12) ΕΕ L 388 της 30.12.1989, σ. 18.